Kustier biekie kalaharigeit . . . | Netwerk24
Kustier biekie kalaharigeit . . .
Deur Siska Martin 13 Junie 2019 06:01
"Ek stier vir jou biekie kaalharigeit . . ."
Só begin een van die skryfstukke, "Kaalhariegeit" in Kudu Smit se boek, Mnr. Kudu vannie Kalahari se vyfuur-innie-oggendskryfsels, wat onlangs verskyn het.
Die boek is deur die ATKV-tak Kathu uitgegee ter viering van Kudu se 30 jaar as onderwyser aan die Laerskool Kathu, asook ter viering van die tak se 20ste bestaansjaar.
"Hy het nooit die idee gehad om 'n boek uit te gee nie, maar ons het besluit om die boek as 'n gemeenskapsprojek uit te gee," vertel die takvoorsitter, Anna-Mart Loots. "Kudu skryf elke oggend om 05:00 'n inspirerende stuk op sy Facebook-blad en daar raak hy heelwat wyshede kwyt."
Gesels jy met Kudu kom jy gou agter hoe dik die woestynsand saam met sy bloed in sy are loop.
Dit begin in die Namib waar Kudu in die Karasberg tussen Karasburg en Keetmanshoop grootgeword het. Nadat hy sy laerskoolloopbaan in Keetmanshoop voltooi het, is hy Kakamas toe waar hy aan die Hoërskool Martin Oosthuizen matrikuleer het.
Ná sy onderwysstudie aan die destydse Windhoek-onderwyskollege het hy van 1985 tot 1988 aan die Laerskool Wilhelm Nortier in Grootfontein skoolgehou.
Van hier het hy geskuif na 'n ander woestyn, dié keer die Kalahari waar hy sedert 1989 aan die Laerskool Kathu Afrikaans­onderwyser is.
Kudu sonder twee hoogtepunte in sy lang loopbaan uit. Die een is sy verskyning op die televisieprogram Kwêla in 2017 toe 'n reeks gemaak is oor onderwysers wat kinders inspireer­ en op buitengewone of unieke maniere aanspoor tot nuwe hoogtes.
"Mnr. Kudu is nie net 'n grapjas nie en leer ons nie net van Afrikaans nie, hy leer ons van die lewe en hoe om respek vir ander te hê."
Só het een van sy leerlinge, Jessica da Silva, destyds van hom gesê.
Die ander hoogtepunt is die boek, waarvan meer as 100 eksemplare reeds verkoop is sedert die bekendstelling sowat tien dae gelede.
Hieroor het Kudu op sy Facebook-blad geskryf:
"Die kudubok is so opgewonde soose
keent watte sak niekerbols opgetel het!!
homse goete eersdaags in boekvorm
Dankie Hettie vannie ATKV
Jy gee drome vlerke!!!
Tot virre outoppie
mette dikpens en kieriebeentjies"
Die boek is vir hom ook 'n manier om terug te gee aan die gemeenskap.
"Dit doen my hart goed om mense te inspireer," sê hy.
Kudu se lewensmotto is om te inspireer met humor – daardie humor so eie aan Namibiërs en Noord-Kapenaars.
"Ek is maar tegnologies gestrem, maar so in 2017 kon ek darem vir my 'n Facebook-blad aan die gang kry. Nou skryf ek elke oggend om 05:00 iets op die blad in egte Kalahari-taal," vertel hy.
issie lug vars
en hoor ekkie liefdeslied vannie
natuur" (uit "Kaalhariegeit")
'n Afrikaans-onderwyser lees seker baie boeke?
Nee, Kudu lees die graagste die plasings van medeskrywers op Facebook, maar toe hy jonger was, was Dalene Matthee se Fiela se kind en Kringe in 'n bos onder dié wat hy verslind het.
Hoewel Kudu nog net so lief vir kinders en vir die onderwys is as toe hy begin het, begin hy nou aan aftrede dink.
En hy wil nog 'n keer deur die Namib gaan toer.
Só skryf hy in die boek oor sy woestynliefde:
wil ek droom
vanne kliphuisie gebou
waarie aardsheidgeit my omvou
in myse harsings
in myse senings"
Kudu is die afgelope 24 jaar met Bea getroud wat hy by die plaaslike swembad ontmoet het – "dit was love at first sight!" – en hulle het twee kinders en vier kleinkinders. Besoek Kudu se Facebook-blad, Kudu Skryf, om meer van sy waarhede, naarhede en inspirasie-stukke te lees.